Гуьйренан цхьана сирла, хазачу дийнахь боккха бохам беара шайхан х1усаме. Шен юккъерачу к1антах АБу-Муслимах велира иза. Иза дагахь доцуш нисделира. Шена Дала дина дика бахьанехь Г1еза-Хьаьжина-м ша куьзганахь санна гуш хилла хир ду иза. АБу-Муслман накъостий шан вирдехь а волуш, юьртахь лоруш волчу Асаьрдирна т1е бахара. Цо вайн дино ма бохху, дегара дош а даьккхина ехнера йо1. Кестта нус схьаялон беш кечамаш а болуш, цул хьалхарчу буса синкъерам хилира юьртахь. Нуьреш яра хан йиллиначу йоь1ан ц1е. Оцу синкъерамехь ша т1ехьовзаве аьлла хьаьвзира цуьнга Айпи ц1е йолу цхьа юьртахо. Баккъал а дег1ана онда а, зоьртала а волуш, хьекъална айпен стаг ван а вара иза. Шен г1уллакх ца хилача, йо1а ша тергал цавой хиъна и синкъерам бохон г1оьртра. Эццар дов даьлла, дар-дацар хилира. И кеп цо кхеченхьа а лелайора, нахана бале а ваьлла вара иза.